Poco dimpués de la reconquiesta apareixioron problemas pa fixar a muga entre os reinos d'Aragón y Valencia, con implicación d'entidatz territorials locals como o concello de Teruel y a Baronía d'Exerica. A presencia medieval d'aragoneses en muitas d'estas localidatz estió important por estar aragoneses os primers repobladors, a primera nobleza cristiana u por un fluxo migratorio contino u por o paso de pastors transuants. Os lugars d'as comarcas Alto Millars y Alto Palancia estioron aragonesoparlants por haber perteneixiu en a suya mes gran part a la Diocesi de Segorb-Albarrazín, d'a mesma manera que a localidat d'Olocau d'el Rei tamién estió aragonesoparlant por haber perteneixiu a la Diocesi de Zaragoza. Actualment en estas localidatz se charra o castellán churro u o castellán rechional d'Aragón respectivament. En as localidatz catalanoparlants bi habió presencia de nobles de linaches aragoneses como os Ximénez d'Urreya, os Arenós u os Alagón.